**ОДОБРИЛ:**

 **ПЛАМЕН СТОИЛОВ**

*Кмет на Община Русе*

**ТЕХНИЧЕСКА СПЕЦИФИКАЦИЯ**

**за изпълнение на обществена поръчка с предмет**

„Проектиране и строителство на обект **„Основен ремонт, преустройство и промяна предназначението на съществуващи сгради с идентификатори 63427.1.130.1, 63427.1.130.2, 63427.1.130.3, 63427.1.130.4 и 63427.1.130.5 по кадастралната карта на гр. Русе, с административен адрес: гр. Русе, ж.к. Възраждане, ул. Доростол №108 за обособяване на Център за грижа за лица с различни форми на деменция (с капацитет 15 места) и Център за грижа за лица с психични разстройства (с капацитет 15 места)“**

1. ***Местонахождение на обекта***

Урегулиран поземлен имот (УПИ) I, кв. 338.1 по плана на гр. Русе, съответстващ на поземлен имот (ПИ) с идентификатор 63427.1.130 по Кадастралната карта и кадастралните регистри (КККР) на гр. Русе и с адрес гр. Русе, ж.к. Възраждане, ул. Доростол №108.

1. ***Информация за съществуващото състояние на обекта***

Имотът е публична общинска собственост, съгласно АОС №5333 от 30.01.2008г.

За терена, предназначен за ЦГЛФД и ЦГЛПР е отреден урегулиран поземлен имот (УПИ) I, кв. 338.1 по плана на гр. Русе, съответстващ на поземлен имот (ПИ) с идентификатор 63427.1.130 по Кадастралната карта и кадастралните регистри (КККР) на гр. Русе и с адрес гр. Русе, ж.к. Възраждане, ул. Доростол №108 и с площ 4443,00 кв.м. Теренът е богато озеленен.

В имота има съществуваща сграда, представляваща комплекс от функционално свързани помежду си масивна двуетажна сграда със сутерен с идентификатор 63427.1.130.1 и четири масивни едноетажни пристройки с идентификатори 63427.1.130.2, 63427.1.130.3, 63427.1.130.4 и 63427.1.130.5. Основната сградата е с над 100 годишна история, многократно е преустройвана, пристроявана, ремонтирана в резултат на различно предназначение и използване.

Основното тяло, с идентификатор 63427.1.130.1 е монолитно изпълнено с два етажа и сутерен, с площ от 571,00 кв.м. Пристройките са едноетажни масивни със застроени площи, както следва 102,00кв.м., 236,00кв.м., 3,00кв.м. и 11,00кв.м.

Външните и вътрешните ограждащи стени са масивни от тухлена зидария, а преградните стени в част от втори етаж – от дървен скелет и пълнеж. Междуетажната плоча е комбинирана – за стълбище, коридор и мокри помещения тя е от стоманобетон, а за останалите помещения – от гредоред. Плочата над сутерена е пруски свод. Покривът е скатен, с дървена носеща конструкция, покрита с керемиди. Вертикалната комуникация се осъществява от едно стълбище. Всички помещения в надземната част на сградата са със значителна светлата височина – около 3,50м.

Централната фасада е решена с пиластри, корнизи по прозорците и др. които дават характерния облик на русенската архитектура. Положени са съответните външни, вътрешни мазилки, облицовки и покрития. Дограмата е дървена. Отвеждането на атмосферните води от покрива е външно и се осъществява посредством улуци и водосточни тръби. Около сградата е изпълнен водоплътен тротоар. За сградата е осигурено захранване с електричество и питейна вода. Отоплението е централно. Към настоящият момент сградата не се ползва. На прозорците на първи етаж са монтирани метални решетки за защита от нерегламентиран достъп.

Сградните инсталации не са реконструирани или подменяни и са в лошо техническо състояние. Отоплителната инсталация е водна, с чугунени отоплителни тела. Не са прилагани мерки за енергийна ефективност и осигуряване на достъпна среда.

Имотът има лесен достъп до външните прилежащи пространства. Дворното прилежащо пространство е оградено, посредством ограда, изградена с плътна част с височина до 60см. и ажурна част надстроена с метални пана.

1. ***Описание на предмета на поръчката***

В изпълнение на възлагането по настоящата обществена поръчка, определеният Изпълнител, следва да извърши проектиране, изпълнение на строително-монтажни работи и осъществяване на авторски надзор по време на строителството, включващи комплекс от планирани и икономически ефективни дейности заобект **„Основен ремонт, преустройство и промяна предназначението на съществуващи сгради с идентификатори 63427.1.130.1, 63427.1.130.2, 63427.1.130.3, 63427.1.130.4 и 63427.1.130.5 по кадастралната карта на гр. Русе, с административен адрес: гр. Русе, ж.к. Възраждане, ул. Доростол №108 за обособяване на Център за грижа за лица с различни форми на деменция (с капацитет 15 места) и Център за грижа за лица с психични разстройства (с капацитет 15 места)“.**

В предметния обхват на възлагане в настоящата обществена поръчка са включени дейностите:

**Дейност №1:** Изготвяне на технически инвестиционен проект по одобрено техническо задание, неразделна част от документацията на настоящата поръчка.

**Дейност №2**: Извършване на строителните дейности на обекта, съобразно проекта, издаденото разрешение за строеж и действащите към момента нормативни изисквания.

**Дейност №3:** Осъществяване на авторски надзор по време на строителството.

В тази връзка от определения Изпълнител следва да бъдат осигурени необходимите човешки и технически ресурс (проектантски екип, технически персонал и изпълнителски състав; техника, механизация, съоръжения и материали) за изпълнението на строителните дейности, както и отстраняване на всички неподходящи материали, почистване на обектите и всички свързани с това предвидими и непредвидими работи за приключване на работата.

***Обхват на дейностите, предмет на възлагане:***

***Дейност 1:*** Изготвяне на технически инвестиционен проект по одобрено техническо задание, неразделна част от документацията на настоящата поръчка.

Изискванията към инвестиционият проект са посочени в одобреното техническо задание, неразделна част от документацията на настоящата поръчка.

***Дейност 2:*** Изпълнение на строително-монтажни работи по реализацията на инвестиционния проект, съобразно издаденото разрешение за строеж и изготвения инвестиционен проект в т.ч. и КСС.

Изпълнението на техническата спецификация за строителство се базира на видовете СМР, определени с инвестиционния проект за конкретния строеж и основаващи се на проектните технически решения на проектанта.

Техническата спецификация за строителство трябва да определя рамката за изпълнение на основни видове дейности.

След влизане в сила на Разрешението за строеж, Изпълнителят започва строителството, съобразно изискванията на документацията за обществената поръчка, предоставената от него оферта, с която е избран за изпълнител, договора за изпълнение и нормативните изисквания.

**Обектът на строителна интервенция от обхвата на общия обем дейности, подлежащи на изпълнение, е:**

- IV-та (четвърта) категория, по смисъла на чл.137, ал.1, т.4, буква „б” от ЗУТ;

- I- ва (първа) група строежи, съгласно чл.5, ал.6, т.1.4.1. от Правилника за реда за вписване и водене на централния професионален регистър на строителя (ПРВВЦПРС).

Участникът следва да предвиди в офертата средства за проектиране, за строителство и за осъществяване на авторски надзор.

 Категорията на обекта изисква строителен надзор, който не е обект на тази обществена поръчка, за която се отнася настоящата техническа спецификация.

 По време изпълнение на строителството, изпълнителят е длъжен да спазва всички нормативни изисквания, указания и предписания на надзора, проекта и КСС, а именно:

След влизане в сила на разрешението за строеж, изпълнителят започва строителството, съобразно изискванията на документацията за обществената поръчка, предоставената от него оферта, с която е избран за изпълнител, договора за изпълнение и нормативните изисквания.

Строителните дейности, предмет на поръчката се свеждат до следните основни дейности, в това число:

* временно строителство;
* демонтажни работи;
* доставка на необходимите материали и оборудване;
* строително-монтажни работи;
* изработване на изпълнителна и екзекутивна документации;
* геодезическо заснемане на кадастрални данни на изградения обект и получаване на удостоверение по чл. 52, ал. 5 от ЗКИР;
* всички дейности по приемане на обекта с Протокол обр. 16 и получаване на разрешение на ползване и/или удостоверение за въвеждане в експлоатация;
* дейности по време на периода за съобщаване на дефекти и гаранционен период на строително-монтажните работи, съгласно българското законодателство.

Срок за изпълнение на СМР:

Срокът за изпълнение на СМР е съгласно офертата на Изпълнителя.

Същият започва да тече от датата на подписване на протокол за откриване на строителна площадка и за определяне на строителна линия и ниво, съгласно Наредба № 3 от 31.07.2003г. за съставяне на актове и протоколи по време на строителството.

За крайна дата на изпълнение на този срок се счита датата на подписване на констативен акт за установяване годността за приемане на строежа (приложение № 15), съгласно Наредба № 3 от 31.07.2003г. за съставяне на актове и протоколи по време на строителството без забележки или, когато са идентифицирани такива до подписването на протокол, въз основа на който Възложителят приема отстранените забележки – предмета на поръчката.

Съставяне на актове и протоколи по време на строителството:

Изпълнителят съставя всички необходими актове и протоколите по време на строителството, съгласно Наредба № 3 от 31.07.2003г. за съставяне на актове и протоколи по време на строителството.

Екзекутивна документация:

След фактическото завършване на СМР, Изпълнителят изготвя екзекутивна документация, отразяваща несъществените отклонения от съгласуваните проекти.

Екзекутивната документация съдържа пълен комплект чертежи за действително извършените строителни и монтажни работи. Тя се заверява от Възложителя, водещия проектант, строителя, лицето, упражнило авторски надзор, от физическото лице, упражняващо технически контрол за част „Конструктивна“, и от лицето, извършило строителния надзор.

Когато строежът е изпълнен в съответствие с одобрените инвестиционни проекти, не се предава екзекутивна документация.

Изпълнение на СМР и изисквания за качество:

Изпълнителят е длъжен:

- при изпълнение на всички строително-монтажни работи, да спазва действащите нормативни актове, БДС, ПИПСМР, както и да съгласува действията си с изискванията на Възложителя, лицето, изпълняващо строителен надзор и автора на техническия проект, осъществяващ авторски надзор;

- да изпълни точно, качествено и в срок възложената му работа, съгласно предложеното в офертата му, действащото българско законодателство, уговореното в договора и приложенията към него;

- да осигурява материали, оборудване, както и всичко друго необходимо за изпълнение на договора. Материалите се доставят със сертификат за качество на вложените материали;

- вложените материали и изделия при изпълнение на строителните и монтажни работи следва да отговарят на предвидените такива в инвестиционния проект и техническите изисквания към вложените строителните продукти, съгласно Наредба № РД-02-20-1 от 5.02.2015г. за условията и реда за влагане на строителни продукти в строежите на Република България. Съответствието се удостоверява по реда и условията, посочени в същата Наредба. Влаганите материали трябва да бъдат придружени със сертификат за качество и техният вид и размери да бъдат предварително съгласувани/одобрени с авторския надзор и Възложителя;

- да работи с технически правоспособни лица при изпълнението на задълженията си;

- да съставя и представя в срок всички документи, протоколи и сертификати, необходими при отчитането, заплащането и приемането на изпълнените строително-монтажни работи;

- да уведомява Възложителя за извършените строително-монтажни работи, които подлежат на закриване и чието качество и количество не могат да бъдат установени по-късно. Всички работи, които са закрити, без да е съставен акт, ще бъдат откривани по искане на възложителя, за сметка на Изпълнителя;

- Да предаде изпълненото на Възложителя при условията и реда на раздел ІV от настоящия договор, като до приемането му от последния полага грижата на добър стопанин за запазването му;

- да отстранява за своя сметка и в определения срок, след писмено уведомление от страна на Възложителя, всички появили се в гаранционния срок дефекти и скрити недостатъци на изпълнените от него строително-монтажни работи. При неотстраняване от Изпълнителя на дефектите и скритите недостатъци, в определения срок, Възложителя разполага с възможностите по чл. 265 от ЗЗД;

- да отстранява за своя сметка и в определения срок, след писмено уведомление от страна на Възложителя, всички некачествено изпълнени строително-монтажни работи, установени в хода на изпълнението. При неотстраняването им от Изпълнителя в определения срок, Възложителят разполага с възможностите по чл. 265 от ЗЗД;

- по всяко време да осигурява безпрепятствена възможност за проверка и контрол на изпълняваните отделни видове работи от определеното от Възложителя лице, осъществяващо инвеститорски контрол, както и от лицата, осъществяващи строителен и авторски надзор, без да се пречи на изпълнението на текущите работи;

- Разходите за консумация на електроенергия, вода и други консумативи необходими за изпълнението на строително-монтажните работи, предмет на поръчката са за сметка на Изпълнителя;

- Да охранява строежа за своя сметка до предаването му на Възложителя;

- Изпълнителят следва да извърши всички необходими замервания, проби, изпитвания, тестове и други подобни на всички инсталации. Същите следва да се извършат от акредитирани лаборатории, притежаващи валиден сертификат за съответния вид дейност. Разходите за измервания, изпитания, изготвяне на протоколи и доклади, издадени от акредитирани лаборатории, са за сметка на Изпълнителя.

- **По време на изпълнението на предмета на обществената поръчка изпълнителят е длъжен да съблюдава МЕТОДИЧЕСКИ УКАЗАНИЯ ЗА ИЗПЪЛНЕНИЕ НА ДОГОВОРИ ЗА ПРЕДОСТАВЯНЕ НА БЕЗВЪЗМЕЗДНА ФИНАНСОВА ПОМОЩ ПО ОПЕРАТИВНА ПРОГРАМА „РЕГИОНИ В РАСТЕЖ“ 2014-2020, както и договорните условия на Договора за предоставяне на безвъзмездна финансова помощ, подписан между Община Русе и УО на ОПРР, които условия са приложими за Изпълнителя.**

- при проверки на място от страна на Възложителя, Управляващият орган, Сертифициращия орган, Одитиращия орган и органи на Европейската Комисия, Европейската служба за борба с измамите, Европейската сметна палата и/или техните представители и др. компетентни институции, Изпълнителят се задължава да осигури присъствието на негов представител, както и да осигури: достъп до помещения, преглед на документи, свързани с изпълнението на възложените дейности;

- да изпълнява мерките и препоръките, съдържащи се в докладите от проверки на място;

- да предприеме всички необходими мерки за избягване на конфликт на интереси, както и да уведоми незабавно Възложителя относно обстоятелството, което предизвиква или може да предизвика подобен конфликт;

- да спазва изискванията за изпълнение на мерките за информация и комуникация по проекти, финансирани от ОПРР.

- да предприеме всички предписани от Възложителя дейности за популяризиране на факта, че проектът, в рамките на който се изпълнява договора се финансира по ОПРР 2014-2020.

- да информира в писмен вид Възложителя за възникнали проблеми при изпълнението на обектите и за предприетите мерки за тяхното разрешаване;

- да поддържа точно и систематизирано деловодство, както и пълна и точна счетоводна и друга отчетна документация за извършените дейности, позволяваща да се установи дали разходите са действително направени във връзка с изпълнението на договора;

- да поддържа пълна документация относно извършването на възложената работа и да съхранява тази документация. В тази документация се включват всички документи, отразяващи приходи и разходи, както и опис, позволяващ детайлна проверка на документите, оправдаващи направени разходи.

Изпълнението на горе посочените СМР, трябва да отговаря на следните изисквания:

* ***Общи изисквания по ЗУТ.*** ***Строително-технически норми и правила. Общи изисквания към строежите и изисквания към строителните продукти в областта на строителството***

Изпълнението на СМР за възстановяване на техническата инфраструктура се извършва в съответствие с част трета „Строителство” от ЗУТ и започва след издаване на разрешение за строеж от компетентните органи.

Разрешение за строеж се издава от съответната общинска администрация и при представяне на техническа документация с оценено съответствие.

Участниците в строителството и взаимоотношенията между тях по проекта са определени от изискванията на раздел втори, част трета от ЗУТ и от указанията, дадени в тези указания за изпълнение.

Строителят (физическо или юридическо лице, притежаващо съответната компетентност) изпълнява СМР в съответствие с издадените строителни книжа, условията на договора и изискванията на чл. 163 и чл. 163а от ЗУТ.

По време на изпълнението на СМР Възложителят ще осигури лицензиран консултант – строителен надзор (чл. 166 от ЗУТ) съобразно изискванията на чл. 168 от ЗУТ.

Във връзка с точното спазване на инвестиционните проекти при изпълнението на СМР изпълнителя посредством отделни правоспособни лица, автори на приложимата проектна документация по части, ще осъществява авторски надзор съобразно изискванията на чл. 162 от ЗУТ и договора за изпълнение. С осъществяването на надзор от проектантите - автори на отделни части на технически проект, се гарантира точното изпълнение на проекта, спазването на архитектурните, технологичните и строителните правила и норми, както и подготовката на проектната документация за въвеждане на обекта в експлоатация.

Обстоятелствата, свързани със започване, изпълнение и въвеждане в експлоатация (приемане) на СМР, ще се удостоверяват със съставяне и подписване от участниците на съответните актове и протоколи съобразно Наредба № 3 от 2003г. за съставяне на актове и протоколи по време на строителството.

* ***Строително-технически норми и правила. Общи изисквания към строежите***

Националното законодателство в областта на изграждане на обществено обслужващи сгради и съоръжения, социални домове, монолитни и метални конструкции и други съотносими към обекта нормативи.

Техническото изпълнение на строителството трябва да бъде изпълнено в съответствие с изискванията на българската нормативна уредба, техническите спецификации на вложените в строежа строителни продукти, материали и оборудване, и добрите строителни практики в България и в Европа.

* Общи изисквания към строежите и изисквания към строителните продукти и материали за трайно влагане в строежите
* Съгласно Наредбата за съществените изисквания към строежите и оценяване съответствието на строителните продукти, основните изисквания към строежите по чл. 169, ал. 1 ЗУТ са изискванията, при изпълнението на които се постига осигуряване на безопасността и здравето на хората, опазването на околната среда и имуществото и които се отнасят до предвидими въздействия.

С отчитане на горните нормативни изисквания, всички строителни продукти и материали, които се влагат при изпълнението на СМР, трябва да имат оценено съответствие съгласно горепосочената наредба.

Строежът трябва да бъде изпълнен по такъв начин, че да не представлява заплаха за хигиената или здравето на населението и за опазването на околната среда при:

* отделяне на отровни газове;
* наличие на опасни частици или газове във въздуха;
* излъчване на опасна радиация;
* замърсяване или отравяне на водата или почвата;
* неправилно отвеждане на отпадъчни води, дим, твърди или течни отпадъци;
* наличие на влага в части от строежа или по повърхности във вътрешността на строежа.
* ***Изисквания към доставка на материалите***

Всяка доставка на строителната площадката и/или в складовете на Изпълнителя на строителни продукти, които съответстват на европейските технически спецификации, трябва да има СЕ маркировка за съответствие, придружени от ЕО декларация за съответствие и от указания за прилагане, изготвени на български език.

На строежа следва да бъдат доставени само строителни продукти, които притежават съответните технически характеристики за влагане, съответстващи на техническите правила, норми и нормативи, определени със съответните нормативни актове за проектиране и строителство.

Всяка доставка се контролира от консултанта, упражняващ строителен надзор на строежа.

Доставката на всички продукти, материали и оборудване, необходими за изпълнение на строителните и монтажните работи е задължение на Изпълнителя.

В строежите трябва да бъдат вложени материали, определени в проектите, отговарящи на изискванията в българските и/или европейските стандарти.

Изпълнителят предварително трябва да съгласува с Възложителя всички влагани в строителството материали и др. подобни. Всяка промяна в одобрения проект да бъде съгласувана и приета от Възложителя.

Редът за прилагане на техническите спецификации на строителните продукти е в съответствие с Регламент № 305, чл. 5, ал. 2 и 3 от ЗТИП и Наредбата за съществените изисквания към строежите и оценяване на съответствието на строителните продукти. Строителните продукти се влагат в строежите въз основа на съставени декларации, посочващи предвидената употреба и се придружават от инструкция и информация за безопасност на български език. Декларациите са:

1) *декларация за експлоатационни показатели* съгласно изискванията на Регламент (ЕС) № 305/2011 и образеца, даден в приложение ІІІ на Регламент (ЕС) № 305/2011, когато за строителния продукт има хармонизиран европейски стандарт или е издадена Европейска техническа оценка. При съставена декларация за експлоатационни показатели на строителен продукт се нанася маркировка „СЕ“ ;

2) *декларация за характеристиките на строителния продукт*, когато той не е обхванат от хармонизиран европейски стандарт или за него не е издадена ЕТО. При съставена декларация за характеристиките на строителен продукт не се нанася маркировката „СЕ“;

3)*декларация за съответствие с изискванията на инвестиционния проект*, когато строителните продукти са произведени индивидуално или по заявка, не чрез серийно производство, за влагане в един единствен строеж.

Декларациите следва да демонстрират съответствие с българските национални изисквания по отношение на предвидената употреба или употреби, когато такива са определени.

Всяка доставка се контролира от консултанта, упражняващ строителен надзор на строежа.

* ***Други изисквания***

Изпълнителят е задължен да изпълни възложените работи и да осигури работна ръка, материали, строителни съоръжения, заготовки, изделия и всичко друго необходимо за изпълнение на строежа.

Изпълнителят точно и надлежно трябва да изпълни договорените работи според одобрения от Възложителя инвестиционен проект и качество, съответстващо на БДС. Да съблюдава и спазва всички норми за предаване и приемане на СМР и всички други нормативни изисквания. При възникнали грешки от страна на Изпълнителя, същия да ги отстрани за своя сметка до задоволяване исканията на възложителя и до приемане на работите от негова страна и от съответните държавни институции.

Изпълнителят трябва да осигури и съхранява Заповедната книга на строежа. Всички предписания в Заповедната книга да се приемат и изпълняват само ако са одобрени и подписани от посочен представител на Възложителя.

* ***Изисквания относно осигуряване на безопасни и здравословни условия на труд. План за безопасност и здраве***

По време на изпълнение на строителните и монтажните работи Изпълнителят трябва да спазва изискванията на Наредба № 2 от 2004 г. за минимални изисквания за здравословни и безопасни условия на труд при извършване на строителни и монтажни работи, както и по всички други действащи нормативни актове и стандарти относно безопасността и хигиената на труда, техническата и пожарната безопасност при строителство и експлоатация на подобни обекти, а също и да се грижи за сигурността на всички лица, които се намират на строителната площадка.

Изпълнителят е длъжен да спазва изискванията на нормативните документи в страната по безопасност и хигиена на труда, пожарна безопасност, екологични изисквания и други свързани със строителството по действащите в страната стандарти и технически нормативни документи за строителство.

Изпълнителят е длъжен да спазва одобрения от Възложителя и компетентните органи План за безопасност и здраве за строежа. Възложителят, чрез Консултанта изпълняващ строителен надзор, ще осигури Координатор по безопасност и здраве за етапа на строителството в съответствие с изискванията на Наредба № 2 от 2004г. за минимални изисквания за здравословни и безопасни условия на труд при извършване на строителни и монтажни работи.

* ***Изисквания относно опазване на околната среда***

При изпълнение на строителните и монтажните работи Изпълнителят трябва да ограничи своите действия в рамките само на строителната площадка.

След приключване на строителните и монтажните работи Изпълнителят е длъжен да възстанови строителната площадка в първоначалния вид – да изтегли цялата си механизация и невложените материали и да остави площадката чиста от отпадъци.

* ***Системи за проверка и контрол на работите в процеса на тяхното изпълнение***

Възложителят ще осигури Консултант, който ще упражнява строителен надзор съгласно чл. 166, ал. 1, т.1 от ЗУТ.

Възложителят и/или Консултантът може по всяко време да инспектират работите, да контролират технологията на изпълнението и да издават инструкции за отстраняване на дефекти, съобразно изискванията на специфицираната технология и начин на изпълнение. В случай на констатирани сериозни дефекти, отклонения и ниско качествено изпълнение, работите се спират и Възложителят уведомява Изпълнителя за нарушения в договора.

Всички дефектни материали и оборудване се отстраняват от строежа, а дефектните работи се разрушават за сметка на Изпълнителя. В случай на оспорване се прилагат съответните стандарти и правилници и се извършват съответните изпитания.

* ***Контрол на качеството. Проверки и изпитвания***

Изпълнителят е длъжен да осигури контрол на качеството на влаганите материали и контрол при изпълнение на СРР и СМР, чрез внедрените в добрата практика методи.

Изпълнителят е длъжен да осигурява винаги достъп до строителната площадка на упълномощени представители на Възложителя и Консултанта.

Изпитванията и измерванията на извършените строително-монтажни работи следва да се изпълняват от сертифицирани лаборатории и да се удостоверяват с протоколи.

Текущият контрол от Изпълнителя на строително-монтажните работи следва да се извършва по начин, осигуряващ необходимото качество на изпълнение и да бъде осъществяван съобразно предложените от Изпълнителя в Техническото му предложение от офертата Методи и организация на текущ контрол.

***Текущ контрол по време на строителния процес***

Осъществява се от:

* Външен изпълнител за изпълнение на строителен надзор и инвеститорски контрол.
* Техническите експерти на общината в качеството й на Възложител ще осъществяват контрол по изпълнение на договорите и проверки на място.

Постоянният контрол върху изпълнението на СМР по време на целия строителен процес от откриване на строителната площадка до предаване на обекта за експлоатация ще се осъществява относно:

* съответствие на изпълняваните на обекта работи по вид и количество с одобрените строителни книжа и КСС;
* съответствие на влаганите на обекта строителни продукти с предвидените в проектосметната документация към договора – техническа спецификация, КСС, оферта на изпълнителя и др.;
* съответствие с представените от изпълнителя и приетите от възложителя като неразделна част от договора за изпълнение на СМР линейни календарни планове.

***Дейност 3:*** Упражняване на авторски надзор по време на изпълнението на строителните и монтажни работи на обекта.

Изпълнителят се задължава да упражнява авторски надзор в следните случаи:

а/ Във всички случаи, когато присъствието на проектант на обекта е наложително.

б/ За участие в приемателна комисия на извършените строително-монтажни работи.

Целта на авторския надзор е да се съблюдават процесите на извършване на строителните дейности, да гарантира спазването на параметрите на техническия проект, както и да дава указания по време на изпълнението, както и решения при възникване на непредвидени обстоятелства при реализирането на проектите. Авторският надзор следва да се осъществява по всички части на инвестиционния проект.

Съгласно условията, посочени в договора и в съответствие с изискванията на Закона за устройство на територията и Наредба №3/31.07.2003г. за съставяне на актове и протоколи по време на строителството, Изпълнителят на настоящата поръчка ще изпълнява следните дейности и задължения, а именно:

* упражнява авторски надзор по смисъла на чл. 162 от Закона за устройство на територията (ЗУТ) и носи отговорност за изпълнение на строежа съобразно одобрените инвестиционни проекти и изискванията по чл. 169, ал. 1 и 2 от ЗУТ;
* участва при съставянето на всички изискващи се актове и протоколи по време на строителството;
* по искане на Възложителя участва при съставяне на актове и протоколи извън фиксираните в Наредба № 3 от 31.07.2003г. за съставяне на актове и протоколи по време на строителството;
* не разрешава допускането на съществени отклонения от одобрените инвестиционни проекти по време на строителството на строежа, а при необходимост да се спазва разпоредбата на чл. 154, ал. 5 от ЗУТ;
* при необходимост да изготви преработка на проекта по чл. 154 от ЗУТ;
* осъществява контрол на количествата, качеството и съответствието на изпълняваните строителни и монтажни работи и влаганите материали с договора за изпълнение на строителството, както и други дейности - предмет на договора;
* съгласува сертификати и декларации за съответствие на строителните материали, издадени от сертифицирани лаборатории и фирми, във връзка със спазването на синхронизираните европейски стандарти БДС EN;
* прави предписания и дава технически решения за точното спазване на проекта и необходимостта от евентуални промени, които се вписват в заповедната книга на строежа и са задължителни за останалите участници в строителството;
* осигурява възможност на Възложителя да следи процеса на работа и да съгласува с него предварително всички решения и действия;
* съгласува с Възложителя всяко свое решение/предписание/съгласие за извършване на работи, водещи до промяна в количествено-стойностните сметки;
* извършва експертни дейности и консултации;
* при необходимост изготвя екзекутивната документация на строежа;
* участва в работата на приемателна комисия за въвеждане на обекта в експлоатация;
* оказва всестранна техническа помощ и консултации за решаване на проблеми, възникнали в процеса на изграждане на обекта;
* дава предписания при обстоятелства, които водят до изменения на проекта, допустими по Закона за устройство на територията.

Изпълнителят, чрез своите експерти, е длъжен да упражнява авторския надзор своевременно и ефективно.

Във връзка с точното спазване на инвестиционните проекти при изпълнението на СМР изпълнителя посредством отделни правоспособни лица, автори на приложимата проектна документация по части, ще осъществява авторски надзор съобразно изискванията на чл. 162 от ЗУТ и договора за изпълнение. С осъществяването на надзор от проектантите - автори на отделни части на технически проект, се гарантира точното изпълнение на проекта, спазването на архитектурните, технологичните и строителните правила и норми, както и подготовката на проектната документация за въвеждане на обекта в експлоатация.

Изпълнителят, ще упражнява авторския надзор по време на строителството, съгласно одобрените проектни документации и приложимата нормативна уредба посредством проектантите по отделните части на проекта или упълномощени от тях лица при условие, че упълномощените лица притежават квалификация, съответстваща на заложените в процедурата минимални изисквания.

* Авторският надзор ще бъде упражняван във всички случаи, когато присъствието на проектант на обекта е наложително.
* Присъствие при съставяне и подписване на задължителните протоколи и актове по време на строителството и в случаите на установяване на точно изпълнение на проекта, заверки и др.
* Наблюдение на изпълнението на строежа по време на целия период на изпълнение на строително-монтажните работи за спазване на предписанията на проектанта за точно изпълнение на изработения от него проект от страна на всички участници в строителството.
* Изработване и съгласуване на промени в проектната документация при необходимост по искане на Възложителя и/или по предложение на строителния надзор и др.
* Заверка на екзекутивната документация за строежа след изпълнение на обектите.

Изготвил:

**инж. Катя Павлова**

*Началник на отдел ТИИК*

**Съгласували:**

**инж. Димитър Наков**

*Заместник-кмет УТ*

**Иван Григоров**

*Зам.-кмет ХД*

**Арх. Живка Бучуковска**

*Гл. архитект на Община Русе*

**Мариела Личева**

*Директор на дирекция ЗСД*

**инж. Мая Кръстева**

*Директор дирекция УТКС*